
Energiahatékonyság Mindenek Felett

A dolgozat témája az energiatanúsítványok és az orosz-ukrán háború által begyűrűzött
energiaválság hatása az ingatlanárakra. A dolgozat kutatási kérdése, hogy befolyásolja-e a
magyarországi ingatlanárak értékét az ingatlanok energiatanúsítványa, valamint, hogy van-e
erre hatása a 2022-es energiaválságnak. A dolgozat az eddigi szakirodalmi eredményeket alapul
véve két hipotézist fogalmaz meg: (H1) az energiatanúsítványoknak szignifikáns pozitív hatása
van az ingatlanárakra, valamint, hogy (H2) az energiaválságnak jelentős kereszthatása van az
energiatanúsítványra. A kutatáshoz egy magyarországi kereskedelmi bank jelzáloghiteleinek
ingatlanadati kerültek felhasználásra, amely a 2022-es évre tartalmaz értékbecslési adatokat. A
dolgozat módszertana lineáris regressziós becslés, melyben az interakció hatásának vizsgálata
a különbségek különbsége módszerrel történt. A dolgozat eredményeként megállapítható, hogy
az energiatanúsítványnak egyedi kategóriánkként és csoportosítva is jelentős hatása van az
ingatlanok becsült piaci értékére, ami az átlagos energiafelhasználású épületekhez képest 5%
os árprémiumot jelent a zöld otthonok esetében, valamint 15,3%-os átlagos árcsökkenést az
energiapazarló ingatlanok esetében. A válságnak a legrosszabb besorolású ingatlanok esetén
lett szignifikáns, 7,36%-os kereszthatása, ami összességében több, mint 1%-os árcsökkenést
eredményezett a válság előtti árszinthez képest. Ezek alapján megállapítható, hogy a
fenntarthatóság az ingatlanpiac esetében is igen fontos tényezővé vált, amelyre az energiaválság
hatása csak még jobban ráerősített, így Magyarország számára érdemes lehet az ingatlanok
energetikai korszerűsítésének kérdésével mihamarabb foglalkozni.



